Foto: Hina

NEKOLIKO kamiona iz Makedonije u ranim jutarnjim satima u četvrtak blokiralo je promet na ulazu u Hrvatsku na graničnom prijelazu Bajakovo, javlja Tanjug i prenosi da su hrvatske vlasti s tog prijelaza nakon ponoći vraćale vozila i putnike sa srpskim putovnicama.

Ministarstvo unutarnjih poslova sinoć u 2 sata potvrdilo je da se preko Bajakova ne propuštaju vozila sa srbijanskim registracijskim oznakama, niti državljani Srbije. Kako stoji na stranicama MUP-a, razlog za nepropuštanje srpskih državljana su "poteškoće s informacijskim sustavom na GP Bajakovo na ulazu u RH".



Jutros oko 9 sati iz MUP-a su javili da državljani Srbije opet mogu ući u Hrvatsku, ali samo u automobilima stranih registracijskih oznaka. "Na GP Bajakovo na ulazu u RH ne propuštaju se vozila srbijanskih registracijskih oznaka, osim teretnih vozila sa kvarljivom robom", poručuju iz MUP-a.



Oko 11 sati iz MUP-a je priopćeno da je i granički prijelaz Tovarnik otvoren za putnički i teretni prijevoz, osim za vozila sa srpskim tablicama. No, srpska vozila ipak u Hrvatsku mogu ući zaobilaznim putem. "Zabrana se ne odnosi na granične prijelaze s BiH", poručuju iz MUP-a.

Avioni normalno lete



Takvih problema nema u zračnom prometu. Iz aviokompanije Air Serbia (bivši JAT) jutros je potvrđeno da se avionski promet između Srbije i Hrvatske odvija bez prekida, te da su putnici iz Beograda koji imaju srpske putovnice jutros bez problema stigli u Zagreb.



Ova srpska aviokompanija ima redovne letove između Beograda i Zagreba. Iz firme Air Serbia za agenciju Beta su rekli da nisu do sada imali nikakvih neugodnosti, te da se zračni promet odvija po planu.

"Osjećamo se poniženo, bijedno"

"Rekli su nam da ništa što je srpsko ne može ući u Hrvatsku ni na jednom prijelazu", kaže za RTV Pink Draginja Živanović, putnica iz autobusa kojoj sinoć nije dozvoljeno ući u Hrvatsku.



"Osjećamo se poniženo, bijedno. Moramo nešto napraviti hitno", kazao je Radovan Galić, kojem također nije dozvoljeno da prijeđe hrvatsku granicu.



"Rekli su nam da nitko sa srpskom putovnicom ne može ući. Ja nemam srpsku, a opet ne mogu ući. Što da radim sad na granici?", pita se Boško Bjelošev, koji ima australsku putovnicu. "Što sad? Da zovem australsku ambasadu ili da hodam do Banja Luke?".

Blokada granice



Tri kamiona koja prevoze robu koja se pokvarila parkirala su se na međudržavnom prostoru između Batrovaca i Bajakova nezadovoljna višednevnim čekanjem i prijete da će robu istovariti u tom području a hrvatska policija ih, prema Tanjugu, pokušava ukloniti.



Izvjestitelj Tanjuga, pozivajući se na srpsku graničnu policiju, javlja da je nakon primjene srpskih protumjera onemogućen ulaz u Hrvatsku svima koji imaju srpske putovnice.



Prema Tanjugu nekoliko vozila i autobusa vraćeno je s graničnog prijelaza Bajakovo u Srbiju, a putnici su rekli Tanjugu da ih nisu pustili u Hrvatsku s obrazloženjem da nijedno srpsko vozilo ni državljanin ne mogu u Hrvatsku.

Milanović: Hrvatska neće ukinuti blokadu

Tekst se nastavlja ispod oglasa

Hrvatski premijer Zoran Milanović izjavio je u četvrtak da Hrvatska neće ukinuti blokadu graničnog prijelaza Bajakova, nakon što je Srbija uvela protumjere, iako je to bilo planirano.



"Ne, nećemo otvoriti granicu, ja sam, kao što sam ranije rekao, sutra planirao otvoriti granice, međutim sad moramo na ovo reagirati", rekao je Milanović nakon završetka summita EU-a o izbjegličkoj krizi.



"Što se tiče situacije sa Srbijom i srbijanskom vladom, žao mi je. Sve što sam tražio jest da se dio izbjeglica šalje gore, na Horgoš, da nas se malo rastereti", rekao je Milanović nakon završetka summita EU-a, kazavši da su srbijanske mjere "smiješne".

Zabranjen uvoz hrvatskih proizvoda u Srbiju



Od ponoći su stupile na snagu protumjere Srbije na odluku Hrvatske da za teretni promet zatvori granične prijelaze prema Srbiji, i zabranjen je uvoz hrvatskih proizvoda, potvrdio je u ponoć novinarima srbijanski ministar unutarnjih poslova Nebojša Stefanović na graničnom prijelazu Batrovci-Bajakovo.

"Nismo zadovoljni time, nismo sretni, ali to su mjere kojima štitimo svoju državnost", rekao je srpski ministar unutarnjih poslova Nebojša Stefanović novinarima odmah poslije ponoći na graničnom prijelazu Batrovci, kada je istekao rok koji je Vlada Srbije dala Hrvatskoj za postizanje dogovora o otvaranju graničnih prijelaza.



Ministar je istaknuo i da je Srbija spremna u svakom trenutku opozvati svoju odluku ukoliko Hrvatska postupi po pravilima EU i omogući teretni promet vozila, ne samo iz Srbije, nego i iz drugih zemalja.



"Ne želim vjerovati da će i EU dozvoliti da se nešto ovako dešava na granicama EU", naveo je i ocijenio kako je riječ o kršenju međunarodnih sporazuma. Naglasio je za Tanjug da su zaustavljani i kamioni europskih i azijskih zemalja i da ljudi trpe štetu.

“Trenutno par kamiona ovdje prolazi, oni su prošli neposredno nakon ponoći, ali sada je rampa spuštena za hrvatsku robu. Sam ministar Stefanović je naglasio da će ovo biti šteta ne samo za Srbiju, nego možda više i za Hrvatsku. Rekao je kako iščekuje da Europska unija što prije reagira, te da je Srbija spremna ukinuti te protumjere čim Hrvatska deblokira prijelaz”, javio je reporter Al Jazeere s prijalaza Bajakovo-Batrovci, naglašavajući da je “u koloni i dalje više od 700 kamiona koji danima stoje”.



Hrvatska je ranije zbog eskalacije izbjegličke krize i velikog priljeva migranata preko granice sa Srbijom zatrvorila granične prijelaze Ilok, Ilok 2, Principovac, Principovac 2, Erdut i Batina, a potom i prijelaz Bajakovo-Batrovci za teretni promet.



"Neće biti nasilja ni rata"



"Protumjere srbijanske vlade podrazumijevaju da od ponoći ni na jednom graničnom prijelazu s Hrvatskom nije dozvoljen ulazak kamionima koji prevoze hrvatsku robu, bez obzira na to jesu li vozila iz Republike Hrvatske ili neke treće zemlje. Primjena počinje odmah. Pored ovoga, vlada odlučuje i o drugim potezima”, rekao je ministar Stefanović ranije, a prenosi RTS.



"Sada su donijeli tu mjeru, razgovorao sam o tome tijekom večeri s Federicom Mogherini. Što ćemo točno napraviti to će reći ministar unutarnjih poslova. Dakle, neće biti nasilja ni rata da se razumijemo, sve je mirno, ali ovo nije normalno ponašanje", rekao je Milanović.



Dodao je da mu je Vučić u telefonskom razgovoru rekao da će učiniti sve, a da nije napravio ništa i da i dalje nitko ne prelazi preko graničnog prijelaza Horgoš.

Niti riječi o hrvatsko-srpskim odnosima



Na upit je li itko na sastanku čelnika EU-a spominjao hrvatsko-srbijanske odnose, Milanović je odgovorio niječno.



"Nitko ni jednom rječju. Nekakvo pismo koje je pisao Vučić nitko nije vidio. Ja se ovim ne rugam Srbiji, meni je žao zbog ovoga ali ovakava vrsta manipulacije možda prolazi u Beogradu, ali u Zagrebu, u Europi ne. I dalje ostajem otvoren za dijalog, to nije fraza, to je činjenica. Ja sam jučer preko naše ambasade u Beogradu molio Vučića da se javi i da nije bilo toga ne bi se ni čuli. Ne znam što se događa u Beogradu, ali znam što se događa u Zagrebu i Bruxellesu".



Srbijanski mediji izvještavaju sa summita u Bruxellesu kao da su blokada graničnog prijelaza Bajakovo i hrvatsko-srbijanski odnosi glavna tema.